พนิดา มงคลสวัสดิ์

พนิดา มงคลสวัสดิ์ (เกิด 23 ตุลาคม พ.ศ. 2535)  เป็นนักการเมืองชาวไทย ปัจจุบันดำรงตำแหน่งสมาชิกสภาผู้แทนราษฎรจังหวัดสมุทรปราการ สังกัดพรรคประชาชน

 ประวัติ 
พนิดาเกิดเมื่อวันที่ 23 ตุลาคม พ.ศ. 2535 ที่จังหวัดสมุทรปราการ โดยบิดาและมารดาย้ายมาจากภาคอีสาน เนื่องจากปู่และย่าอาศัยอยู่ที่จังหวัดอุดรธานี ส่วนตาและยายอาศัยอยู่ที่จังหวัดสกลนคร และทำอาชีพเกษตรกรเป็นหลัก ทำให้การดำเนินชีวิตอย่างยากลำบาก พนิดาจบการศึกษาระดับมัธยมศึกษาตอนต้นจากโรงเรียนนวมินทราชินูทิศ สวนกุหลาบวิทยาลัย สมุทรปราการ, ระดับมัธยมศึกษาตอนปลายจากโรงเรียนสมุทรปราการ และระดับปริญญาตรี สาขาวิชาการจัดการธุรกิจระหว่างประเทศ คณะบริหารธุรกิจ มหาวิทยาลัยเทคโนโลยีราชมงคลพระนคร

 การทำงาน 
พนิดาเลือกทำงานเป็นพนักงานต้อนรับบนเครื่องบินของสายการบินไทยแอร์เอเชีย เนื่องจากต้องการทำให้ฐานะของครอบครัวมั่นคงมากที่สุด หลังจากทำงานได้ 5 ปี พนิดาจึงมีเงินเก็บเพียงพอซื้อบ้านให้บิดามารดาอยู่อาศัยอย่างถาวร

 การเมือง 
พนิดาสนใจการเมืองตั้งแต่สมัยเด็ก โดยเฉพาะปัญหาความเหลื่อมล้ำทางสังคม และได้รับอิทธิพลจากบิดาที่เคยร่วมชุมนุมกับแนวร่วมประชาธิปไตยต่อต้านเผด็จการแห่งชาติ (นปช.) หรือกลุ่มคนเสื้อแดง ต่อมาได้ติดตามนโยบายของพรรคอนาคตใหม่ จนกระทั่งศาลรัฐธรรมนูญวินิจฉัยยุบพรรคและเกิดการประท้วงในประเทศไทย พ.ศ. 2563–2564 จึงสมัครสมาชิกพรรคก้าวไกลและลงสมัครเป็นว่าที่ผู้สมัครรับเลือกตั้งเป็นสมาชิกสภาผู้แทนราษฎรแบบแบ่งเขตในการเลือกตั้งครั้งถัดไปในวันที่ 16 ตุลาคม พ.ศ. 2563 ซึ่งตรงกับวันที่มีการสลายการชุมนุมที่แยกปทุมวัน โดยเริ่มต้นทำงานด้านการเมืองจากการเป็นเลขานุการคณะกรรมาธิการกิจการศาล องค์กรอิสระ องค์กรอัยการ รัฐวิสาหกิจ องค์การมหาชน และกองทุน ในสภาผู้แทนราษฎรไทย ชุดที่ 25

พนิดาลงสมัครรับเลือกตั้งครั้งแรกในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 โดยลงสมัครรับเลือกตั้งเป็นสมาชิกสภาผู้แทนราษฎรจังหวัดสมุทรปราการ เขตเลือกตั้งที่ 1 สังกัดพรรคก้าวไกล และได้รับเลือกตั้ง โดยเอาชนะผู้ได้รับเลือกตั้งครั้งก่อนหน้าจากพรรคพลังประชารัฐ คือ อัครวัฒน์ อัศวเหม ซึ่งเป็นตระกูลบ้านใหญ่ของจังหวัดสมุทรปราการอย่างขาดลอย ต่อมาภายหลังพรรคก้าวไกลถูกศาลรัฐธรรมนูญวินิจฉัยยุบพรรค พนิดาได้ย้ายมาสมัครเป็นสมาชิกพรรคประชาชนพร้อมกับสมาชิกสภาผู้แทนราษฎรทั้งหมดที่เหลือ

 สมาชิกสภาผู้แทนราษฎร 
พนิดา มงคลสวัสดิ์ ได้รับเลือกตั้งเป็นสมาชิกสภาผู้แทนราษฎรมาแล้ว 2 สมัย คือ

 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 จังหวัดสมุทรปราการ สังกัดพรรคก้าวไกล → พรรคประชาชน
 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 จังหวัดสมุทรปราการ สังกัดพรรคประชาชน

 อ้างอิง 

 แหล่งข้อมูลอื่น 




หมวดหมู่:สมาชิกสภาผู้แทนราษฎรจังหวัดสมุทรปราการ
หมวดหมู่:นักการเมืองพรรคก้าวไกล
หมวดหมู่:นักการเมืองพรรคประชาชน (พ.ศ. 2567)
หมวดหมู่:แนวร่วมประชาธิปไตยต่อต้านเผด็จการแห่งชาติ
หมวดหมู่:บุคคลจากมหาวิทยาลัยเทคโนโลยีราชมงคลพระนคร
หมวดหมู่:บุคคลจากโรงเรียนนวมินทราชินูทิศ สวนกุหลาบวิทยาลัย สมุทรปราการ
หมวดหมู่:บุคคลจากโรงเรียนสมุทรปราการ